
Familiáris melanomában szenvedő betegek genetikai hátterének vizsgálata

Kulcsszavak: familiáris, melanoma, hajlamosító, gének
Bevezetés: Az elmúlt évtizedekben a melanoma malignum gyakorisága jelentősen növekedett, ezért egyre nagyobb figyelmet szükséges fordítani a betegség kialakulásában szerepet játszó tényezők megismerésére. A korábbi kutatások alapján mind genetikai, környezeti és életmódbeli tényezők is hozzájárulnak a betegség kialakulásához. Az esetek mintegy 10%-ában familiáris halmozódás is megfigyelhető.

Módszerek: Vizsgálataink során célul tűztük ki familiáris melanomás betegeknél (n=17) olyan genetikai variánsok szűrését, melyek a szakirodalom alapján a betegség kialakulásával összefüggésbe hozhatóak. Vizsgálatainkhoz perifériás vérmintából izolált genomi DNS-en teljes exom szekvenálással azonosítottuk a melanomával összefüggésbe hozható genetikai variánsokat. A kapott eredményeket Sanger szekvenálással validáltuk.

Eredmények: Az azonosított ritka variánsok (n=11) több, mint fele novum eltérés volt (n=6). Az azonosított variánsok magas (n=1; CDKN2A gén), közepes (n=1; MC1R gén) és alacsony (n=7; CASP8, SETDB1, PARP1, TYR. ATM, OCA2 és FTO gének) penetranciájú melanoma kialakulására prediszponáló génekben helyezkedtek el. A magas penetranciájú gének mutációi közvetlenül is szerepet játszhatnak a pathomechanizmusban, míg a közepes és alacsony penetranciájú gének esetében azonosított eltérések jelenléte hajlamosító tényezőként fokozhatják a betegség kialakulásának kockázatát. Az azonosított variánsok klinikai besorolását tekintve: pathogén (n=2), valószínűleg pathogén (n=4) és pathogénbe hajló ismeretlen klinikai jelentőségűeket (n=5) azonosítottunk.

Megbeszélés: A familiáris melanoma szempontjából kiemelkedően fontos a genetikai háttér pontos feltárása az érintett családok esetében. A pontos genetikai háttér megismerése a későbbiekben akár új terápiás eljárások fejlesztésében is hasznos lehet.



